《和卢谏议朝回书情即事寄两省阁老兼呈二起居谏院诸院长》
唐代·杨巨源

宠位资寂用，回头怜二疏。超遥比鹤性，皎洁同僧居。

华组澹无累，单床欢有馀。题诗天风洒，属思红霞舒。

蔼蔼延閤东，晨光映林初。炉香深内殿，山色明前除。

对客默焚稿，何人知谏书。全仁气逾劲，大辨言甚徐。

逸步寄青琐，闲吟亲绮疏。清辉被鸾渚，瑞蔼含龙渠。

谢监营野墅，陶公爱吾庐。悠然远者怀，圣代飘长裾。

端弼缉元化，至音生太虚。一戎殄欃枪，重译充储胥。

借地种寒竹，看云忆春蔬。灵机栖杳冥，谈笑登轩车。

晚迹识麒麟，秋英见芙蕖。危言直且庄，旷抱郁以摅。

志业耿冰雪，光容粲璠玙.时贤俨仙掖，气谢心何如。

作者简介：唐代诗人。字景山，后改名巨济。河中（治所今山西永济）人。贞元五年(789)进士。初为张弘靖从事，由秘书郎擢太常博士，迁虞部员外郎。出为凤翔少尹，复召授国子司业。长庆四年(824)，辞官退休，执政请以为河中少尹，食其禄终身。关于杨巨源生年，据方崧卿《韩集举正》考订。韩愈《送杨少尹序》作于长庆四年（824），序中述及杨有“年满七十”、“去归其乡”语。由此推断，杨当生于755年，卒年不详。